
PRAVILNIK O KUĆNOM REDU OŠ „GRIGOR VITEZ“
I.OPĆE ODREDBE
Članak 1.
Kućnim redom Osnovna škola Grigor Vitez Osijek (u daljnjem tekstu: Škola) utvrđuju se:
· pravila sigurnosti, kontrola ulaska i izlaska iz Škole i druge sigurnosne mjere
· pravila ponašanja u Školi, unutarnjem i vanjskom prostoru,
· pravila međusobnih odnosa učenika,
· pravila međusobnih odnosa učenika i radnika Škole,
· radno vrijeme,
· postupanje prema imovini,
· druga pitanja od važnosti za rad Škole.
Članak 2.
Odredbe ovog Kućnog reda odnose se na sve osobe za vrijeme njihova boravka u školskim prostorima.
Članak 3.
(1) S odredbama ovoga Kućnog reda razrednici su dužni upoznati učenike i njihove roditelje odnosno skrbnike.
(2) Ovaj Kućni red ističe se na vidljivom mjestu u Školi i na mrežnoj stranici Škole.
Članak 4.
Izrazi u ovom Kućnom redu navedeni u muškom rodu neutralni su i odnose se jednako na muške i ženske osobe.
Il. PRAVILA SIGURNOSTI, KONTROLA ULASKA I IZLASKA U ŠKOLU I DRUGE SIGURNOSNE MJERE
Članak 5.
Ravnatelj i radnici Škole dužni su skrbiti za siguran boravak i rad u Školi te poduzimati odgovarajuće mjere sigurnosti u skladu s propisima, uputama i obavijestima nadležnog Ministarstva i internim aktima Škole.
Članak 6.
Mjere sigurnosti iz članka 5. provode se:
· kontrolom ulaska i izlaska iz Škole prema Protokolu o kontroli ulaska i izlaska u školskim ustanovama te uputama, odnosno odlukama, ravnatelja kojima su određene mjere, način i izvršitelji provedbe,
· određivanjem ulazaka i izlazaka učenika tijekom odmora učenika,
· obaveznom prethodnom najavom roditelja i drugih posjetitelja prije dolaska u Školu, osim u opravdanim i hitnim slučajevima kada je moguć ulazak u Školu prema odobrenju ravnatelja ili ovlaštene osobe od strane ravnatelja,
· donošenjem i primjenom Plana sigurnosti Škole kojim će biti definirane potrebne mjere sigurnosti određene na temelju Procjene postojećeg stanja i analize rizika,
· kontinuiranim i pravodobnim informiranjem roditelja i učenika o mjerama sigurnosti,
· obveznim provođenjem simulacije evakuacije i drugih kriznih situacija najmanje dva puta godišnje,
· formiranje i rad školskog sigurnosnog tima za evaluaciju i analizu odnosno predlaganje poboljšanja mjera sigurnosti,
· suradnjom s osnivačem, policijom, vatrogascima, liječničkim timovima i drugim relevantnim dionicima,
· drugim mjerama koje se provode u skladu s aktualnom situacijom, propisima, uputama i obavijestima ravnatelja odnosno drugih relevantnih institucija. Članak 7.
(1) Za vrijeme radnog vremena u Školi poslove dežurstva s učenicima obavljaju učitelji i stručni suradnici u skladu s odlukom o tjednom i godišnjem zaduženju kao ostale poslove koji proizlaze iz neposrednog odgojno - obrazovnog rada.
(2) Mjesto, trajanje i raspored dežurstava s učenicima određuje ravnatelj.
(3) Raspored dežurstava učitelja objavljuje se na oglasnoj ploči Škole.
Članak 8.
Osim dežurstva iz članka 7. ovog Pravilnika poslove dežurstva prema potrebi obavlja i tehničko osoblje prema odluci ravnatelja kojom se određuju mjesto, način, trajanje i raspored dežurstva.
Članak 9.
Na oglasnoj ploči Škole i drugom vidljivom mjestu u Školi istaknuti su telefonski brojevi policije, vatrogasaca, hitne pomoći i Državne uprave za zaštitu i spašavanje.
Članak 10.
(1) U svrhu sigurnosti učenika, djelatnika i ostalih osoba nazočnih u Školi postavljen je video nadzor i alarmni sustav.
(2) Snimke video nadzora dostupne su ravnatelju u svrhu ostvarivanja ciljeva navedenih u stavku 1. ovog članka. Ravnatelj može ustupiti video snimke institucijama Republike Hrvatske na službeni zahtjev.
Članak 11.
Promotori i akviziteri nakladničkih kuća, samostalni nakladnici, predstavnici turističkih agencija mogu unositi propagandne materijale u školu samo uz odobrenje ravnatelja.
III. PRAVILA PONAŠANJA U ŠKOLI, UNUTARNJEM I VANJSKOM PROSTORU
Članak 12.
Radnici i učenici Škole dužni su kulturno se odnositi prema roditeljima i drugim osobama koje borave u Školi.
Članak 13.
U prostoru Škole zabranjeno je:
· promidžba i prodaja proizvoda koji nisu u skladu s ciljevima odgoja i obrazovanja, 
· pušenje
· pisanje po zidovima i inventaru Škole,
· bacanje papira, žvakaćih guma i slično izvan koševa za otpatke, žvakanje žvakaćih guma
· unošenje i konzumiranje alkohola, narkotičkih sredstava, psihoaktivnih tvari i slično
· unošenje sredstava, opreme i uređaja koji mogu izazvati požar ili eksploziju, nošenje oružja
· unošenje predmeta koji mogu izazvati ozljedu (nožići, odvijači, britvice i sl.), osim potrebnog nastavnog pribora
· unošenje tiskovina nepoćudnog sadržaja
· bez odobrenja ravnatelja dovesti učenike druge škole i druge osobe
· dovođenje životinja u prostorije i okoliš Škole osim ako nisu u svrhu odgojno obrazovnog rada ili terapijske svrhe
· svi oblici psihičkog i fizičkog nasilja i drugi oblici neprimjerenog ponašanja
Članak 14.
(1) U prostorima Škole zabranjeno je svako neovlašteno audio i/ili video snimanje radnika Škole, učenika, roditelja/skrbnika i ostalih osoba, bez njihovog znanja i odobrenja.
(2) Ravnatelju Škole mora se najaviti svako audio i/ili video snimanje, a snimanje se može obavljati uz odobrenje ravnatelja i suglasnost osoba iz stavka 1. ovoga članka te roditelja za učenike.
Članak 15.
(1) U Školi je svakome zabranjeno izražavanje diskriminacije na osnovi rase, etničke pripadnosti, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog nasljeđa, rodnog identiteta, izražavanja ili spolne orijentacije.
(2) U Školi je zabranjen svaki oblik nasilja, izražavanja neprijateljstva, nesnošljivosti ili drugog neprimjerenog ponašanja.
(3) Osobe koje se ponašanju suprotno stavcima 1. i 2. ovoga članka treba upozoriti na neprimjerena ponašanja i zamoliti ih da napuste prostor Škole. IJ slučaju da ne postupe tako treba pozvati policiju.
(4) Učenicima koji se ponašaju suprotno stavcima 1. i 2. ovoga članka izriču se pedagoške mjere odnosno postupa u skladu s propisima.
UČENICI
Članak 16.
(1) Učenici mogu boraviti u Školi samo u vrijeme određeno za nastavu i ostale oblike odgojno-obrazovnog rada.
(2) Učenik je dužan doći u Školu najkasnije deset minuta prije početka nastave, a napustiti Školu odmah nakon završetka školskih obveza, osim u iznimnim situacijama.
(3) Učenici organizirano na znak i pod kontrolom dežurnih osoba ulaze i izlaze iz zgrade.
(4) Zadržavanje u hodnicima ispred učionica za vrijeme odvijanja nastave nije dozvoljeno.
(5) Zabranjeno je hodanje oko zgrade Škole i zadržavanje učenika nakon nastave.
Članak 17.
Učenik je dužan:
· kulturno se ponašati za vrijeme boravka u Školi i izvan nje,
· uvažavati i poštovati drugoga te pružiti pomoć ako je potrebno,
· njegovati humane odnose među učenicima, učiteljima i drugim radnicima škole, - održavati čistima i urednima prostore Škole
· dolaziti uredan u Školu
· čuvati imovinu koju koristi te imovinu drugih učenika i radnika Škole, poštovati pravila školskog života i rada, čuvati i oplemenjivati školski okoliš
· ne unositi predmete u školu kojima bi mogao remetiti nastavu i ugrožavati sigurnost u razredu ili Školi
Članak 18.
(1) Prilikom dolaska u Školu učenici su dužni imati čistu  obuću.
(2) U unutarnjem prostoru Škole učenici su dužni boraviti u čistoj i suhoj obući primjerenoj za boravak u učionici.
(3) Ukoliko učenik zbog zdravstvenih teškoća mora nositi drugačiju obuću od one propisane ovim stavkom, za navedeno je potrebno priložiti liječničku dokumentaciju.
(4) Razrednik je dužan upozoriti roditelje ako učenik ne nosi obuću iz stavka 1. ovog članka. (5) IJ slučaju da učenik nakon upozorenja i dalje ne nosi primjerenu obuću, može mu biti izrečena pedagoška mjera radi kršenja odredbi Kućnog reda.
Članak 19.
(1) Učenici su dužni dolaziti na nastavu primjerno odjeveni. Obvezna je odjeća s rukavima čija dužina ovisi o godišnjem dobu kao i odjeća koja prekriva grudi, trbuh, leđa i noge iznad koljena. Nije dozvoljena odjeća s neprimjerenim natpisima, duge hlače koje otkrivaju dijelove kože te majice bez rukava ili naramenica, te nošenje jakni i kapa za vrijeme boravka u školi. (2) U slučaju da učenik dođe neprimjereno odjeven u Školu, neprimjerena odjeća će se zamijeniti primjerenom.
(3) Učenici obuću nakon preobuvanja ili odjeću nakon skidanja (jakne i sl.) mogu držati u       školskim garderobnim klupama ispred razrednih odjela.
(4) Za izgubljene stvari u Školi učenici se obraćaju dežurnom učitelju ili razredniku svog razrednog odjela.
(5) U slučaju nestanka obuće ili odjeće, Škola će poduzeti mjere kako bi se otkrilo gdje se navedena obuća ili odjeća nalazi i pokušati je vratiti vlasniku.
(6) Za nestalu obuću ili odjeću, kao ni drugu imovinu učenika, Škola ne preuzima materijalnu odgovornost.
Članak 20.
Učenik je dužan dolaziti u školu s potrebnim udžbenicima, bilježnicama i drugim priborom prema rasporedu toga dana.
Članak 21.
(1) Učenici ulaze u učionicu isključivo u pratnji učitelja.
(2) U učionici učenici sjedaju na mjesto koje je odredio razrednik ili predmetni učitelj.
(3) Učenici koji su zakasnili na nastavu, trebaju tiho ući u učionicu i ispričati se učitelju. 
(4) U slučaju da je kašnjenje opetovano bez valjanog razloga, učeniku se može izreći pedagoška mjera u skladu s propisima.
Članak 22.
Učenici pozdravljaju učitelje i druge odrasle osobe koje ulaze u učionicu ili izlaze iz učionice, ustajanjem.
Članak 23.
Učenici su dužni pripremiti se za nastavu i u njoj aktivno sudjelovati. Priprema za nastavu obavlja se ispunjavanjem zadataka i domaćih zadaća prema uputama učitelja.
Članak 24.
Učenici i djelatnici Škole u svom radu dužni su poštivati i promicati načela akademske čestitosti: iskrenost, poštenje i odgovornost. U skladu s načelima akademske čestitosti nije dopušteno prepisivanje, kopiranje, korištenje šalabahtera, plagiranje tuđih uradaka i preuzimanje fotografija bez navođenja izvora.
Članak 25.
Tijekom nastavnog sata učenici pažljivo prate upute učitelja i aktivno sudjeluju u radu. Učenici se za riječ javljaju dizanjem ruke. Prekidanje, dobacivanje, upadanje u riječ te ometanje nastave na bilo koji način nije dopušteno. Učenik kojega je učitelj prozvao, dužan je ustati na zahtjev učitelja.
Članak 26.
U učionici svaki učenik pazi na urednost i čistoću svog radnog mjesta. Prije odlaska iz učionice učenici su dužni prostor oko sebe ostaviti u potpunom redu. Obaveza je učenika i djelatnika Škole čuvati namještaj, nastavna sredstva, računala, druge uređaje i opremu.
(2) Učenici za koje se utvrdi da su uprljali školske površine ili imovinu, dužni su ih očistiti u vrijeme koje odredi predmetni učitelj ili razrednik.
(3) Ukoliko se ne može utvrditi tko je počinitelj, razredni odjel kod kojega je utvrđeno da je učionica zaprljana, dužan je očistiti učionicu po završetku nastave.
(4) Učitelj treba pregledati učionicu i učionički namještaj na početku i na završetku sata i reagirati na počinjeno.
(5) Namjerno nanošenje štete bit će kažnjeno u skladu sa Statutom Osnovne škole „Grigor Vitez“ Osijek i Pravilnika o izricanju pedagoških mjera.
Članak 27.
(1) Zabranjeno je bacanje predmeta kroz prozor ili u unutarnjem ili vanjskom prostoru Škole. (2) Bacanje toaletnog papira, papirnatih ručnika za brisanje ruku i slično, namjerno začepljivanje odvoda i prolijevanje vode nije dozvoljeno.
(3) Učenicima nije dozvoljeno nepotrebno zadržavanje u sanitarnim prostorima o čemu skrbe dežurni učitelji.
Članak 28.
(1) U prostoru Škole učenicima nije dopušteno korištenje mobitela, tableta, pametnih satova i drugih sličnih uređaja.
(2) Učeniku koji se ne pridržava ovog pravila prisutni učitelj ili radnik Škole ovlašten je uzeti uređaj, pohraniti ga kod stručnog suradnika Škole (pedagoga, psihologa, tajnice) i obavijestiti o tome učenikovog roditelja. Uređaj će biti pohranjen kod stručnog suradnika dok ga roditelj ne preuzme.
(3) Dežurni učitelj ili razrednik u slučaju opravdanog razloga će odobriti učeniku korištenje uređaja.
Članak 29.
(1) U razrednom odjelu tjedno razrednik određuje dva redara prema abecednom redoslijedu.
(2) Redari obavljaju sljedeće zadatke:
- pripremaju učionicu za nastavu, brišu ploču i donose prema potrebi nastavna sredstva i pomagala
- prijavljuju učiteljima početkom svakoga nastavnog sata nenazočne učenike
- izvješćuju o nađenim predmetima učitelja, a predmete (knjige, bilježnice, olovke, odjeću, nakit i slično) odnose na za to određeno mjesto u Školi
- izvješćuju predmetnog učitelja o oštećenjima koja su zatečena po ulasku u razred
- nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolica i drugog inventara, a o uočenim oštećenjima izvješćuju predmetnog učitelja
(3) Učenika koji se ne pridržava reda, redar je dužan prijaviti dežurnom učitelju.
Članak 30.
(1) Učenici imaju pravo na veliki odmor i male odmore između nastavnih sati.
(2) Mali odmor traje pet minuta, a veliki odmor 10 minuta.
(3) Za vrijeme odmora nije dozvoljeno trčanje, skakanje, naguravanje ni igre koje bi mogle izazvati pad i ozljeđivanje učenika.
(4) Zabranjeno je izlaziti iz školske zgrade za vrijeme nastave ili odmora, osim uz dozvolu razrednika, stručnih suradnika, ravnatelja ili učitelja. U slučajevima kada učenici ne poštuju zabranu razrednici su dužni izvijestiti roditelje.
5) Učenici se kreću desnom stranom stubišta, a školskim prostorijama se kreću bez trčanja i hodajući tako da ne dovode u opasnost ni sebe ni druge učenike
Članak 31.
(1) Učenici mogu objedovati samo u blagovaonici (holu), prema utvrđenom rasporedu. Nije dozvoljeno hranu nositi izvan hola – blagovaonice po školskoj zgradi.
(2) Prije ulaska u blagovaonicu(hol) učenik je dužan oprati ruke.
(3) Učenik uzima obrok s pulta ili stola te objeduje prema pravilima lijepog ponašanja. (4) Za vrijeme objeda u blagovaonici(holu) mora biti red i mir, za čije održavanje su zaduženi učitelji dežurni učitelji u vrijeme objeda učenika razredne i  predmetne nastave.
(5) Nakon završenog objeda učenici su dužni ostaviti mjesto na kojem su objedovali čisto i uredno o čemu brinu redari.
(6) Učenici mogu napustiti prostor blagovaonice(hol) samo uz dozvolu učitelja
(7) Nije dopušteno bacanje hrane, prolijevanje napitaka i slično.
(8) Tjedni jelovnik objavljuje se na oglasnoj ploči Škole i mrežnoj stranici Škole.
Članak 32.
(1) Svakom učeniku prvog razreda dodjeljuje se ključić ormarića na korištenje u svrhu spremanja osobnih stvari.
(2) Učenik je obavezan ključić vratiti prilikom ispisa iz Škole.
(3) U slučaju gubitka ključa, učenik je dužan obratiti se u tajništvo Škole radi izdavanja zamjenskog ključa uz plaćanje troškova prema trenutno važećem cjeniku.
(4) Učenik je dužan ormarić održavati urednim te u istome nije dopušteno pohranjivati hranu ni druge kvarljive proizvode.
(5) Za vrijeme trajanja nastave učenik je obavezan držati ormarić zaključanim.
(6) Zadnji nastavni dan prije početka zimskih i ljetnih školskih praznika, učenik je dužan isprazniti ormarić i ostaviti ga otključanim.
(7) Učenik je obavezan bez odgode prijaviti razredniku svako uočeno oštećenje ormarića. Razrednik će o navedenom obavijestiti osobu zaduženu za učeničke ormariće ili, prema potrebi, izravno domara radi poduzimanja mjera sanacije.
RADNICI
Članak 33.
(1) Radnici su dužni dolaziti na posao i odlaziti s posla na vrijeme, prema rasporedu radnog vremena.
(2) Evidencija radnog vremena vodi se prema pravilniku kojim je propisana evidencija radnog vremena za radnike školskih ustanova.
(3) Raspored radnog vremena ravnatelja, tajnika, voditelja računovodstva i stručnih suradnika navodi se na vratima ureda i mrežnoj stranici škole.
(4) Nije dozvoljeno dolaziti na posao pod utjecajem alkohola ni drugih opojnih sredstava. (5) Za vrijeme radnog vremena, radno mjesto i radne prostorije mogu se napustiti samo uz odobrenje ravnatelja.
(6) U slučaju spriječenosti dolaska na rad, radnik je dužan obavijestiti ravnatelja, voditelja smjene ili tajnika školske ustanove, odmah, osim u slučaju objektivne spriječenosti te je u zakonskim rokovima dužan dostaviti potrebnu dokumentaciju.
Članak 34.
(1) Radnik je dužan radnim danima pratiti obavijesti na službenoj adresi elektroničke pošte, oglasnoj ploči i u službenoj aplikaciji za komunikaciju, a u izvanrednim situacijama koje najavljuje ravnatelj i tijekom neradnih dana.
Članak 35.
(1) Radnici su dužni na radno mjesto dolaziti uredni i pristojno odjeveni.
(2) Odjećom, izgledom, ponašanjem i govorom moraju odgojno djelovati na učenike.
(3) Tehničko i pomoćno osoblje dužno je nositi propisanu zaštitnu i radnu odjeću.
Članak 36.
Postupanje sukladno odredbama ovog Kućnog reda sastavni je dio radnih obveza radnika.
Članak 37.
Postupanje radnika suprotno odredbama ovoga Kućnog reda smatra se povredom radne obveze.

UČITELJI
Članak 38.
(1) Učitelji su obavezni doći na posao 10 minuta prije početka nastave prema rasporedu sati, kako bi se pripremili za rad te na znak školskog zvona moraju odmah krenuti na sat.
(2) Raspored sati, prema zaduženjima učitelja, donosi ravnatelj na početku školske godine.
(3) Učitelji moraju biti u učionici ili radnom prostoru sve vrijeme trajanja nastave ili odgojno obrazovnih aktivnosti. U hitnim slučajevima, za vrijeme izvođenja nastave, učitelj zadužuje učenike samostalnim radom i poziva stručnog suradnika ili slobodnog učitelja da preuzme brigu za učenike.
(4) O svakoj promjeni okolnosti iz stavaka 1. i 3. ovog članka učitelj je dužan obavijestiti ravnatelja.
Članak 39.
(1) Učitelji na početku školske godine moraju odrediti termin individualnih informativnih razgovora za roditelje i upisati ga u odgovarajuću školsku dokumentaciju.
(2) Individualni informativni razgovor za roditelje može se održati i u drugom terminu po dogovoru roditelja i učitelja.
(3) Raspored individualnih informativnih razgovora svih učitelja objavljuje se na mrežnoj stranici škole, te se o istome obavještava na roditeljskim sastancima.
(4) Za vrijeme održavanja svoje nastave učitelj ne smije razgovarati s roditeljima/skrbnicima niti obavljati razgovore bilo koje vrste izuzev hitnih slučajeva.
Članak 40.
Učitelj ne smije za vrijeme nastave učenika poslati izvan učionice u svrhu kažnjavanja.
DEŽURSTVA
Članak 41.
(1) U Školi se organiziraju dežurstva s učenicima koja obavljaju učitelji.
(2) Učitelji dežuraju prije i nakon odgojno - obrazovnog rada te za vrijeme trajanja školskih odmora na za to određenim mjestima prema rasporedu koji je izvješen na vidljivom mjestu. (3) Raspored dežurstva s učenicima donosi ravnatelj Škole na početku školske godine. (4) U slučaju nedolaska na posao učitelja koji je određenog dana dežuran, stručni suradnik uz odobrenje ravnatelja određuje zamjenu za njega.
Članak 42.
Dužnosti dežurnog učitelja su:
· voditi brigu da su učenici u prostorima Škole u primjerenoj obući  i odjeći [image: ] brinuti za red i disciplinu na hodnicima i ostalim prostorima Škole prema rasporedu
dežurstva
· upozoravati učenike da se pridržavaju odredaba ovog Kućnog reda i pravila lijepog ponašanja
· o bitnim zapažanjima obavijestiti voditelja smjene/ravnatelja Škole ili stručnu službu Škole i upisati u knjigu dežurstva
RAZREDNICI
Članak 43.
(1) Razrednik je dužan na primjeren način reagirati na sve usmene ili pisane primjedbe predmetnih učitelja vezano uz učenike i po potrebi angažirati stručnu službu i obavijestiti roditelje.
(2)Razrednik je dužan pravovremeno obavijestiti roditelje o radu i vladanju učenika.


Članak 44.
 (1) Razrednik je dužan najmanje tri dana prije roditeljskog sastanka obavijestiti roditelje datumu i vremenu održavanja roditeljskog sastanka.
(2) Razrednik je dužan održati najmanje tri roditeljska sastanka u tijeku svake školske godine.
(3) Obavezne teme na roditeljskim sastancima određuje ravnatelj u dogovoru sa stručnom službom, a ostale teme na roditeljskim sastancima određuje razrednik.
RODITELJI
Članak 45.
(1) Suradnja roditelja i Škole obavezna je tijekom cijele nastavne godine.
(2) Roditelji su dužni redovito kontaktirati s razrednikom, te po potrebi predmetnim učiteljem, stručnom službom ili ravnateljem.
(3) Ukoliko roditelji zanemaruju obveze iz stavka 2. ovog članka, bit će pozvani na razgovor od strane razrednika, a ukoliko se ne odazovu, Škola će o navedenom kontaktirati nadležni zavod za socijalni rad.
Članak 46.
(1) Roditelji su obvezni prisustvovati roditeljskim sastancima koje za njih organizira razrednik, ostali učitelji, stručna služba ili ravnatelj Škole.
(2) U slučaju izostanka, roditelj obavještava organizatora roditeljskog sastanka.
Članak 47.
(1) Roditelji dolaze na individualne informativne razgovore prema rasporedu informacija o kojemu roditelji moraju biti obaviješteni na roditeljskim sastancima i koji se nalazi na mrežnoj stranici škole.
(2) Iznimno i u opravdanim slučajevima roditelji mogu zatražiti informativne razgovore izvan utvrđenog vremena samo po prethodnom dogovoru s razrednikom ili predmetnim učiteljem.
(3) Individualni informativni razgovori održavaju se u za to predviđenom prostoru Škole odnosno u slučaju potrebe u drugom prostoru koji odredi ravnatelj.
Članak 48.
(1) Ulazak u Školu i primanje roditelja obavlja se sukladno članku 6. ovog Kućnog reda.
(2) Ulazak roditelja u učionicu za vrijeme odvijanja nastave nije dozvoljen.
Članak 49.
(1) Roditelji imaju pravo na stručnu pomoć i razgovor sa stručnom službom i ravnateljem Škole, uz najavu i potvrdu termina, a u pravilu nakon što su obavili razgovor s razrednikom i/ili predmetnim učiteljem.
(2) Bez prethodne najave roditelji mogu zatražiti razgovor s razrednikom, stručnim suradnikom ili ravnateljem u opravdanim i hitnim slučajevima kada se radi o zaštiti zdravlja i sigurnosti učenika sukladno članku 6. ovog Kućnog reda.
Članak 50.
Zabranjeno je svako nasilno ponašanje roditelja i neovlašteno ulaženje u školske prostore protivno čl. 6. ovog Kućnog reda te će se isto prijaviti nadležnoj policijskoj postaji s ciljem osiguravanja sigurnosti učenika, radnika te ostalih dionika Škole.
Članak 51.
Svaki oblik komunikacije roditelja s učiteljima i drugim radnicima Škole, bilo u neposrednom kontaktu ili putem elektroničkih uređaja, mora biti kulturan i primjeren uz poštivanje odredbi ovog Kućnog reda.
Članak 52.
(1) Roditelji su dužni pratiti izostanke učenika s nastave i pravovremeno ih opravdavati.
(2) Roditelj opravdava izostanak učenika izravno u e-Dnevniku, ispričnicom dostavljenom elektroničkom poštom ili neposrednom predajom na predviđenom obrascu objavljenom na mrežnoj stranici škole i to u roku od 5 dana nakon povratka učenika na nastavu.
(3) Ukoliko ispričnica nije dostavljena sukladno stavku 2. ovog članka, sati izostanaka se evidentiraju kao neopravdani.
(4) Ostale odredbe vezane uz izostanke učenika, definirane su Statutom Škole i Pravilnikom o kriterijima za izricanje pedagoških mjera.
Članak 53.
Roditelji su dužni prijaviti razredniku svaku promjenu adrese stanovanja kao i promjenu telefonskog broja ili adrese elektroničke pošte na koji ih škola može kontaktirati u slučaju potrebe, a razrednik treba ažurirati te podatke u e-Dnevniku.
VANJSKI KORISNICI ŠKOLSKIH PROSTORA
Članak 54.
Sportski klub, udruga ili grupa rekreativaca (u daljnjem tekstu: korisnici) mogu koristiti Školske prostore samo uz potpisani odgovarajući ugovor kojim se dozvoljava korištenje istih i uvjeti korištenja.
Članak 55.
(1) Korisnici mogu ući u Školske prostore uz prisutnost trenera, voditelja odnosno druge odgovoren osobe (u daljnjem tekstu: voditelji) prema rasporedu korištenja sukladno članku 6. ovog Kućnog reda.
(2) Korištenje Školskih prostora dozvoljeno je isključivo sukladno uvjetima i vremenu korištenja.
(3) Za održavanje reda i discipline, te pridržavanje odredbi ovog Kućnog reda za vrijeme korištenja dvorane odgovorni su voditelji.
(4) Korisnici mogu ući u svlačionice 15 minuta prije početka korištenja sportske dvorane, a napustiti ih moraju najkasnije 20 minuta nakon isteka vremena korištenja dvorane.
(5) Odredba stavka 3. ovog članka ne primjenjuje se u slučaju održavanja utakmica ili turnira.
(6) Korisnici napuštaju Školske prostore pod nadzorom voditelja.
Članak 56.
Korisnici ne mogu održavati treninge, utakmice ili susrete u Školskim prostorima s drugim udrugama ili grupama bez posebnog odobrenja ravnatelja.
Članak 57.
(1) Korisnici sami osiguravaju sredstva za rad i dužni su opremu i prostor vratiti u prvobitno stanje.
(2) Škola ne odgovara za vrijednosti i novac koji korisnici ostavljaju u svlačionicama ili u dvorani.
ŠKOLSKE SPORTSKE DVORANE I VANJSKO SPORTSKO IGRALIŠTE
Članak 58.
(1) Za nastavu tjelesne i zdravstvene kulture koja se odvija u školskoj sportskoj dvorani ili vanjskom školskom igralištu, učenici moraju koristiti sportsku opremu prema uputama učitelja skladu s odredbama ovog Kućnog reda. Čiste tenisice za nastavu tjelesne i zdravstvene kulture ne smiju klizati i trebaju osigurati stabilnost stopala radi smanjivanja mogućnosti ozljeđivanja.
(2) Učenici se preodijevaju i preobuvaju za nastavu tjelesne i zdravstvene kulture  u svlačionicama.
(3) Učenici ulaze u dvoranu odnosno izlaze na vanjsko igralište i vježbaju samo pod nadzorom učitelja.
(4) Učenici napuštaju dvoranu odnosno vanjsko igralište pod nadzorom učitelja.
(5) Učenici koji ne vježbaju moraju biti na nastavnom satu, osim u iznimnim slučajevima.
Članak 59.
U školskoj sportskoj dvorani i na vanjskom školskom igralištu zabranjeno je:
· vješanje i ljuljanje na spravama i golovima
· penjanje na sprave bez nadzora i uputa učitelja odnosno voditelja
· izvođenje opasnih vježbi (premet, salto i sl.) bez nadzora i uputa učitelja odnosno voditelja
· ulaziti u spremište sprava bez nadzora i uputa učitelja odnosno voditelja
· presvlačenje i odlaganje odjeće na neprimjerenim mjestima
· napucavanje lopte (izvan igre) u zid, mreže, sprave i slično
· rukovanje s automatikom (grijanje, rasvjeta, koševi, razglas i slično)
· stajanje ili hodanje po ne predviđenim mjestima
· bacanje otpada osim u za to predviđena mjesta - dovođenje životinja
Članak 60.
Učitelj odnosno voditelj dužan je na početku i na kraju svoje nastave odnosno vremena korištenja evidentirati nastala oštećenja unutar dvorane, na vanjskom igralištu, kao i šaranje po zidovima i inventaru svlačionica i sanitarnog prostora te bez odgode prijaviti ravnatelju oštećenja koja bi mogla ugroziti sigurnost učenika odnosno korisnika.
Članak 61.
(1) U školsku sportsku dvoranu (teren) nije dozvoljeno ulaziti u obući koja se nosi izvan dvorane ili u prljavoj obući, osim u iznimnim slučajevima.
(2) Boravak roditelja te ostalih posjetitelja u školskoj sportskoj dvorani za vrijeme održavanja treninga, turnira i slično dozvoljen je isključivo uz obvezu poštivanja odredbi ovog Kućnog reda.
IV. PRAVILA MEĐUSOBNIH ODNOSA UČENIKA
Članak 62.
IJ međusobnim odnosima učenici:
· trebaju se ponašati kulturno i prijateljski prema drugim učenicima Škole,
· trebaju pružati pomoć i dati primjeren savjet drugim učenicima u skladu s njihovim mogućnostima,
· dužni su omogućiti drugim učenicima iznošenje svog mišljenja,
· trebaju informirati druge učenike o događajima u Školi, - ne smiju ometati druge učenike u učenju i praćenju nastave, - trebaju poštovati spolnu ravnopravnost i druge različitosti.
Članak 63.
Međusobne sporove učenici ne smiju rješavati svađom i fizičkim obračunom, uvredama, širenjem neistina i slično. U slučaju međusobnog spora učenici su dužni zatražiti pomoć razrednika, predmetnog učitelja ili stručnog suradnika.
V. PRAVILA MEĐUSOBNIH ODNOSA UČENIKA I RADNIKA ŠKOLE
Članak 64.
(1) Učenici su dužni kulturno se odnositi prema učiteljima i drugim radnicima Škole te pozdraviti radnike Škole u školskom prostoru i izvan njega.
(2) Kod ulaska u Školu ili izlaska iz Škole učenici trebaju dati prednost starijim osobama.
Članak 65.
(1) Učenici smiju samo uz dopuštenje učitelja ili drugih radnika Škole ulaziti u zbornicu, ured ravnatelja i tajnika.
(2) Kod ulaska u učionicu ili drugi prostor u kojemu se održava nastava, učenik treba pokucati, a zatim tiho ući i priopćiti učitelju razlog dolaska. Zadatak odnosno obavijest zbog koje je došao, može obaviti uz odobrenje učitelja.
VI. RADNO VRIJEME
Članak 66.
(1) Radno vrijeme Škole je od 6:00 do 22:00 sata
(2) Neradnim danima, te izvan radnog vremena Škola je zatvorena, osim uz odobrenje ravnatelja.
(3) Školu ujutro otvara tehničko osoblje i domar koji pregledavaju stanje prostorija i opreme prije početka nastave. O uočenim nepravilnostima, posebno onim koje ugrožavaju sigurnost osoba, tehničko osoblje hitno obavještava ravnatelja. (4) Školu zatvara tehničko osoblje na kraju radnog dana koje je odgovorno da su sva vrata zaključana, prozori zatvoreni i da su uključeni alarmi.
članak 67.
Kalendar rada Škole te organizacija nastave i smjene utvrđuje se Godišnjim planom programom rada Škole za svaku školsku godinu.
Članak 68.
Pisani materijali, nastavna sredstva i pomagala koriste se u Školi za vrijeme radnog vremena, a u slučaju potrebe i izvan radnog vremena i Škole samo uz odobrenje ravnatelja.
VII. POSTUPANJE PREMA IMOVINI
Članak 69.
Radnici, učenici i druge osobe koje borave u Školi, dužne su skrbiti o imovini Škole prema načelu dobroga gospodara.
Članak 70.
(1) Radnici i učenici moraju se racionalno koristiti sredstvima Škole koja su im stavljena na raspolaganje.
(2) Svaki uočeni kvar na instalacijama električne struje, plina ili vodovoda, grijanja ili drugi kvar radnici su obvezni prijaviti ravnatelju, a učenici razredniku, dežurnom učitelju, ravnatelju ili tajniku.
Članak 71.
Nakon isteka radnog vremena radnici su dužni pospremiti radne materijale i isključiti električne uređaje.
Članak 72. 
(1)Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.
(2) U slučaju ispisa učenika iz Škole, roditelji su dužni razredniku predati udžbenike i ostala materijalna dobra koja je učenik zadužio te podmiriti sve financijske obaveze prema Školi.
Članak 73.
Kod napuštanja školskog prostora radnici i učenici trebaju odnijeti svoje stvari.
Članak 74.
Učenici i druge osobe odgovaraju i nadoknađuju štetu koju učine na imovini Škole prema Zakonu o obveznim odnosima, a radnici Škole i prema Zakonu o radu.
Članak 75.
(1) Nakon što se primijeti ili sazna da je nanesena određena šteta potrebno je utvrditi tko je štetu počinio.
(2) Ukoliko se sumnja da je štetu počinio učenik, razrednik je dužan u suradnji sa stručnom službom pokušati doznati tko je počinitelj štete.
Članak 76.
(1) Roditelj učenika za kojeg se utvrdi da je počinitelji štete na imovini Škole, imovini učenika, učitelja ili drugih radnika dužan je oštećenoj strani nadoknaditi štetu. Šteta se nadoknađuje u roku osam dana od dana utvrđivanja visine štete, a novčani iznos uplaćuje se na račun Škole odnosno prema dogovoru s oštećenom stranom.
(2) U slučaju da se utvrdi da je štetu počinila osoba koja nije učenik, ista je dužna štetu nadoknaditi u roku osam dana od dana utvrđivanja visine štete, a novčani iznos uplaćuje se na račun Škole odnosno prema dogovoru s oštećenom stranom.
(3) Naknada štete može se izvršiti i kupnjom novog umjesto oštećenog predmeta. 
(4)  Visina štete utvrđuje se u visini cijene oštećene imovine i njene ugradnje, odnosno na temelju procjene visine štete ukoliko se ne može utvrditi cijena oštećene imovine.
(5) Procjenu vrši povjerenstvo od tri člana (ravnatelj, razrednik i stručni radnik na tehničkom održavanju).
PRIJELAZNE I ZAVRŠNE ODREDBE
Članak 77.
Ovaj Kućni red stupa na snagu dan nakon dana objave na oglasnoj ploči Škole te se u roku od pet dana od stupanja na snagu objavljuje na mrežnoj stranici Škole i ističe na vidljivom mjestu u Školi.
Članak 78.
Ovaj Kućni red može se mijenjati i dopunjavati samo na način i prema postupku na koji je donesen.
Članak 79.
Stupanjem na snagu ovog Kućnog reda prestaje važiti Kućni red Klasa: 602-02/2018-12-01, Urbroj: 2158/19-2018-01 od 27.4.2018. g.[image: ]

